कुन्नूर हादसे पर लोकसभा में बोले राजनाथ सिंह, "हेलिकॉप्टर का संपर्क 12.08 बजे एटीएस से टूटा, ग्रुप कैप्टन वरुण सिंह लाइफ सपोर्ट पर"
IAF chopper crash हादसे पर लोकसभा में रक्षा मंत्री राजनाथ सिंह ने कहा कि हेलिकॉप्टर का संपर्क 12.08 बजे एटीएस से टूट गया था। घायल ग्रुप कैप्टन वरुण सिंह लाइफ सपोर्ट पर हैं।
नयी दिल्ली: कुन्नूर हादसे पर लोकसभा में अपना बयान देते हुए रक्षा मंत्री राजनाथ सिंह ने कहा है कि हादसे से पहले हेलिकॉप्टर का संपर्क 12.08 बजे एटीएस से टूट गया था। स्थानीय लोगों ने हेलिकॉप्टर को जलते देखा। हेलिकॉप्टर में आग लग गई थी। वहीं, ग्रुप कैप्टन वरुण सिंह इस वक्त लाइफ सपोर्ट पर हैं।बुधवार को तमिलनाडु के कुन्नूर में वायुसेना के हेलिकॉप्टर क्रैश में देश के पहले चीफ ऑफ डिफेंस स्टाफ (CDS) बिपिन रावत की मौत हो गई। इस हादसे में कुल 13 लोगों की मौत हुई है, जिनमें रावत, उनकी पत्नी और 11 अन्य शामिल हैं । सभी Mi 17V5 हेलिकॉप्टर से डिफेंस सर्विसेज स्टॉफ कॉलेज (DSSC) जा रहे थे जहां उन्हें शिक्षकों एवं छात्रों को संबोधित करना था। रक्षा मंत्री ने लोकसभा में कहा-' भारतीय वायु सेना ने हेलिकॉप्टर दुर्घटना की ट्राई-सर्विस इंक्वायरी के आदेश दिए हैं। जांच की अगुवाई एयर मार्शल मानवेंद्र सिंह करेंगे। वायुसेना की जांच टीम कल ही वेलिंगटन पहुंची और मामले की जांच शुरू कर दी गई है।'रक्षा मंत्री राजनाथ सिंह ने तमिलनाडु में सैन्य हेलिकॉप्टर दुर्घटना पर बयान देते हुए कहा कि ग्रुप कैप्टन वरुण सिंह वेलिंगटन के मिलिट्री हॉस्पिटल में लाइफ सपोर्ट पर हैं। उनकी जान बचाने के लिए सभी प्रयास किए जा रहे हैं।